ক্রিজে না নেমেই র‍্যাঙ্কিংয়ে বড় লাফ রোহিতের! প্রথম পাঁচে কোহলিও

ওয়েব ডেস্ক: লাল বলের সিরিজে হোয়াইটওয়াশের ধাক্কা কাটিয়ে এবার সাদা বলের ক্রিকেটে ঘুরে দাঁড়াতে তৈরি ভারতীয় দল (India Cricket Team)। দক্ষিণ আফ্রিকার বিরুদ্ধে (India Vs South Africa) ওডিআই সিরিজের দলে যোগ দেওয়ার জন্য ইতিমধ্যে রাঁচি পৌঁছে গিয়েছেন বিরাট কোহলি (Virat Kohli)। রোহিত শর্মাও (Rohit Sharma) শিগগিরই জুড়বেন দলের সঙ্গে। আর এই সিরিজের আগে বাড়তি আত্মবিশ্বাস পেলেন হিটম্যান। হারানো সিংহাসন ফিরে পেলেন এই বিশ্বজয়ী ক্যাপ্টেন। ক্রিজে না নেমেই আইসিসি র‍্যাঙ্কিংয়ে (ICC ODI Rankings) ফের এক নম্বরে উঠে এল তাঁর নাম।

কয়েক দিন আগে কোনও ম্যাচ না খেলেই র‌্যাঙ্কিংয়ে এক থেকে দুই নম্বরে নেমে গিয়েছিলেন রোহিত। তবে বুধবার প্রকাশিত তালিকায় ফের সেই সিংহাসন ফিরে পেলেন তিনি। নিউ জিল্যান্ডের ড্যারিল মিচেলকে টপকে ওডিআই ক্রিকেটে বিশ্বের নাম্বার ওয়ান ব্যাটার হলেন রোহিত। তাঁর রেটিং পয়েন্ট রয়েছে ৮৩১, যা সাম্প্রতিক সময় বাড়েনি। তবে চোটের কারণে শেষ দুই ওডিআই ম্যাচ থেকে বাদ পড়ায় মিচেলের পয়েন্ট কমেছে এবং তার জেরে তিনি রোহিতের নিচে নেমে এসেছেন।

আরও পড়ুন: চুনকামের ধাক্কা! টেস্ট বিশ্বকাপ চক্রে পাকিস্তানের নিচে নামল ভারত

আইসিসি ওডিআই র‍্যাঙ্কিংয়ে তৃতীয় স্থানে রয়েছেন আফগানিস্তানের ইব্রাহিম জাদরান। তবে উল্লেখযোগ্য বিষয় হল, রোহিত ছাড়া এই তালিকার প্রথম পাঁচে রয়েছেন আরও দুই ভারতীয়। তালিকার চতুর্থ স্থানে রয়েছেন শুভমন গিল এবং বিরাট কোহলির নাম রয়েছে পঞ্চম স্থানে। তবে প্রোটিয়াদের বিরুদ্ধে ওডিআই সিরিজে ভালো রান করলে শুভমনকে সরিয়ে তালিকায় উন্নতি করতে পারেন কোহলি।

উল্লেখ্য, চ্যাম্পিয়ন্স ট্রফির পর দীর্ঘদিন আন্তর্জাতিক ক্রিকেটের বাইরে ছিলেন রোহিত ও কোহলি। সেই সময়েই টেস্ট ফরম্যাট থেকে অবসর নেন দু’জন। প্রায় ৭ মাসের বিরতির পর অস্ট্রেলিয়ার বিরুদ্ধে ওয়ান ডে সিরিজে প্রত্যাবর্তন ঘটে রো-কো জুটির। রোহিত সেই সিরিজের তৃতীয় ম্যাচে সেঞ্চুরি করেন। সেই ম্যাচে রান পান কোহলিও। দক্ষিণ আফ্রিকার বিরুদ্ধে ওডিআই সিরিজে কি সেই একই মেজাজে খেলতে পারবেন রো-কো জুটি? এটাই এখন দেখার।